NAČINI, POSTUPCI I ELEMENTI VREDNOVANJA UČENIKOVA USPJEHA U

PREDMETU HRVATSKI JEZIK

Elementi vrednovanja u nastavi hrvatskoga jezika su:

1. hrvatski jezik (slovnica)
2. književnost
3. lektira
4. jezično izražavanje (usmeno i pisano)
5. medijska kultura

Postupci vrednovanja u nastavi hrvatskoga jezika su:

1. pisane provjere
2. usmene provjere
3. pisani radovi

Mjerila vrednovanja za svaku pisanu provjeru znanja:

0-49% (nedovoljan)

50%-60% (dovoljan)

61%-75% (dobar)

76%-89% (vrlo dobar)

90%-100% (odličan)

1. JEZIK (SLOVNICA)

Usmene provjere iz jezika odvijaju se na svakom satu koji obuhvaća nastavnu jedinicu iz slovnice (provode se uz spontani razgovor). Usmeno se ispitivanje u pravilu provodi bez prethodne najave. Učitelj ima pravo ispitivati sve dosadašnje obrađeno gradivo (ključne pojmove iz prijašnjih razreda). Pri ispitivanju sudjeluju aktivno svi učenici i sami postavljajući pitanja. („Učenik ne bi trebao primijetiti da je ispitivan.“)

Pisane provjere iz jezika obuhvaćaju tri do pet ispita znanja iz slovnice i najmanje dvije provjere pravopisnoga znanja. Inicijalni ispit znanja provodi se u rujnu, isti za sve razredne odjele u školi, a izrađen je prema zajedničkoj procjeni učitelja s obzirom na predznanje učenika. Inicijalna provjera znanja se ne ocjenjuje, to je informacija učitelju i spoznaja na kojoj su razini učenici u primjeni dosada naučene gramatike, pravopisa, ali i izražavanju, čitanju i govorenju.

odličan (5)

* nastavne sadržaje usvojio u potpunosti s razumijevanjem i na razini samostalne primjene
* lako usvaja nove jezične sadržaje različitim metodama učenja
* aktivan je na satu, sudjeluje u obradi novih sadržaja, daje primjedbe i vlastite primjere
* usvojeno znanje primjenjuje ispravno i točno u pismenom i usmenom izražavanju
* uočava ključne pojmove
* uočava i ispravlja vlastite i tuđe pogreške
* točan i precizan u vježbama raščlambe i otklanjanja pogrešaka
* redovito, samostalno i točno piše i rješava domaće zadaće
* temeljit, pedantan i savjestan u izvršavanju obaveza
* prihvaća savjete za poboljšanje kvalitete svoga rada
* povezuje bogato predznanje s novim jezičnim sadržajima
* naučeno primjenjuje u praksi

vrlo dobar (4)

* s razumijevanjem i skoro u potpunosti usvaja jezične sadržaje
* naučene sadržaje primjenjuje većinom bez pogrešaka, daje naučene primjere
* ima razvijenu sposobnost analize i sinteze jezičnih pojava
* redovito piše zadaće s malo pogrešaka
* s lakoćom pristupa rješavanju zadataka, ali katkada griješi
* ima dobro predznanje, ali uz poticaj povezuje s novim jezičnim sadržajem
* razumije, prepoznaje i razlikuje jezične sadržaje
* samostalno uči i marljiv je

dobar (3)

* jezične sadržaje usvojio većim dijelom
* uočava jezičnu pojavu, točno definira, ali primjenjuje s pogreškama
* naučeno pamti i reproducira, ali ne redovito
* teže povezuje sadržaje unutar predmeta
* sposobnosti jezikoslovnoga mišljenja su na prosječnoj razini
* zanimanje za jezično područje je povremeno
* na nastavi je aktivnost promjenjiva
* nesiguran pri objašnjavanju činjenica i pojmova
* predznanje na razini prisjećanja
* katkada zaboravlja domaće zadaće, a u napisanima ima pogrešaka

dovoljan (2)

* djelomice usvojeni nastavni sadržaji
* prepoznaje i razlikuje jezičnu pojavu, ali ju vrlo rijetko koristi
* naučene nastavne sadržaje djelomično pamti i reproducira, ali ih ne primjenjuje
* često griješi, ne uočava pogreške
* osjećaj za jezik nije dovoljno razvijen
* nesamostalan u radu, potrebni stalni poticaji
* slabo predznanje, ne povezuje s novim nastavnim sadržajem
* vrlo rijetko piše domaće zadaće
* na nastavi je pažljiv i zapisuje u bilježnicu

Za negativnu ocjenu (1)

nedovoljan (1)

* jezične sadržaje nije usvojio
* jezične pojave ne prepoznaje i ne usvaja
* nema razvijeno gramatičko mišljenje
* ne primjenjuje jezična pravila
* nema predznanja pa teško prati nastavu, često ometa druge u radu
* na satima je pasivan i nezainteresiran, ne prepisuje s ploče
* ne piše domaće zadaće

2. KNJIŽEVNOST

Usmena provjera iz književnosti provodi se u svakom polugodištu najmanje jedanput te na svakom satu književnosti uz ponavljanje i usustavljivanje naučenoga gradiva (zalaganje učenika, neposredna komunikacija, sposobnost doživljavanja djela i izricanja vlastitoga mišljenja o pročitanome, sažimanje).

Pisane provjere iz književnosti obuhvaćaju najmanje dva ispita znanja godišnje (zadatci polotvorenog i otvorenog tipa).

odličan (5)

* samostalno interpretira pročitani tekst
* potpuno usvaja književnoteorijske pojmove, prepoznaje ih u tekstu i zna se njima koristiti u usmenom i pismenom izrazu
* argumentirano brani postavljene teze tijekom interpretacije književnoga teksta
* izvrsno povezuje stečeno znanje na nove tekstove
* kritički se osvrće na pročitani tekst
* ima razvijene prosudbene sposobnosti
* kreativan je i samostalan
* lako pronalazi rješenja za postavljene zadatke
* na satima uvijek aktivno sudjeluje u interpretaciji novih tekstova

vrlo dobar (4)

* skoro u potpunosti samostalno interpretira pročitani tekst
* uspješno usvaja i primjenjuje književnoteorijske pojmove
* ima razvijene raščlambene i perceptivne sposobnosti
* ima razvijen kritički stav i argumentirano ga zastupa
* uspješno karakterizira likove na osnovi njihovih postupaka
* rado sudjeluje u interpretaciji teksta i otkriva prenesena značenja

dobar (3)

* djelomično usvaja i primjenjuje književnoteorijske pojmove
* lako prepoznaje konkretna stilska sredstva, a teže metaforiku
* razumije pročitani tekst i katkad sudjeluje u interpretaciji
* uz pomoć učitelja iznosi osobna zapažanja
* raščlambene i perceptivne sposobnosti su na prosječnoj razini
* povremeno traži pomoć učitelja ili ostalih učenika
* čita samo zadano

dovoljan (2)

* površno interpretira tekst uz učiteljevu pomoć
* prepoznaje neke književnoteorijske pojmove, primjenjuje ih uz poticaj i pomoć
* u interpretaciji sudjeluje samo na poticaj
* teže doživljava tekst i njegov dublji smisao jer su na razini prepoznavanja naučeni književnoteorijski pojmovi

nedovoljan (1)

* interes i sposobnosti nisu razvijeni
* ni uz dobru motivaciju i pomoć ne sudjeluje u interpretaciji
* ne posjeduje osnovna književnoteorijska znanja
* zbog lošega čitanja ne razumije tekst

3. LEKTIRA

Na početku školske godine učenici dobivaju popis lektirnih djela pri čijem odabiru i sami sudjeluju, osim u slučaju obveznih književnih djela. Pročitanost lektire vrednuje se zadnji tjedan tekućeg mjeseca ili u dogovoru s učenicima. Ocjena iz lektire brojčana je vrijednost ukupnog pisanog (u lektirnoj bilježnici, tj. dnevniku čitanja) i usmenog (na satu lektire) jezičnog izražavanja. U slučaju iznimnog zalaganja na satu lektire, donošenja zanimljivosti, samostalne i pripreme izvan zadanih zadataka, učenik može dobiti i motivirajuću ocjenu iz drugih područja (dodatno, uz ocjenu iz lektire). Nepročitano lektirno djelo ocjenjuje se negativnom ocjenom. Specifični zadaci pojedinog lektirnog djela svakom lektirom mogu biti drugačiji: pitanja i odgovori, osvrt, parlaonica, strip, referat, kviz, skupni rad, dnevnik čitanja, dramatizacija, prezentacija (računalna, poster, slikovnica ili neki drugi oblik omiljen učeniku po prethodno zadanim kriterijima za predstavljanje), pisana provjera pročitanosti lektirnoga djela (zadacima otvorenog tipa, ali ne za svaku knjigu).

odličan (5)

* ima vrlo razvijene receptivne, raščlambene i interpretativne sposobnosti
* zna prosuditi i kritički se osvrnuti na pročitano djelo
* znanje o književnim pojmovima je na najvišoj razini i primjenjuje ga na lektirna djela
* redovito čita i sudjeluje u interpretaciji
* iscrpno vodi dnevnik čitanja
* otkriva preneseno značenje pročitanih djela
* ističe se u otkrivanju poruka i karakterizaciji likova te argumentirano brani svoje teze tijekom interpretacije
* ima sposobnost uočavanja izražajnosti pjesničkoga jezika
* vrlo razvijen interes za čitanje
* čita i interpretira i više djela nego ih je zadano

vrlo dobar (4)

* ima razvijene interpretativne i raščlambene sposobnosti
* prosuđuje i kritički se osvrće na pročitano djelo
* većinu književnih pojmova zna primijeniti na pročitana djela
* sudjeluje u interpretaciji
* vodi dnevnik čitanja
* uočava značenja djela
* otkriva poruke i višeslojnost umjetničkoga djela
* ponekad je nesiguran u ispravnost svojih zaključaka
* u nastavi je aktivan
* čita propisanu lektiru

dobar (3)

* uglavnom ima razvijene receptivne, raščlambene i interpretativne sposobnosti
* ponekad čita površno, bez razumijevanja ili necjelovito
* na književno djelo reagira emocionalno, ali ne može izraziti osjećaj i doživljaj
* uz pomoć učitelja interpretira pročitano djelo
* primjenjuje književnoumjetničke pojmove na prosječnoj razini
* naučeno primjenjuje djelomično
* dnevnik čitanja je prosječan
* katkad se kritički osvrće na pročitano djelo
* slabo razvijen interes za čitanje
* lektiru pročita većim dijelom
* povremeno ne poštuje rok za čitanje

dovoljan (2)

* djelomice razvijene sposobnosti primanja i razumijevanja pročitanoga djela
* uz pomoć učitelja uočava neke vrijednosti djela
* dnevnik čitanja je manjkav
* ne pokazuje zanimanje za čitanje
* teže otkriva slojeve pročitanoga djela
* ne poštuje zadane rokove, potrebno ga je stalno poticati i podsjećati na čitanje
* pročita tek nekoliko djela jer mora

nedovoljan (1)

* interes za čitanje i lektiru nije razvijen
* ne čita lektiru te ne vodi dnevnik čitanja
* ni na poticaj se ne uključuje u čitanje

4. USMENO JEZIČNO IZRAŽAVANJE

U svakom polugodištu ocjenjuje se najmanje jedan krasnoslov (ili govorna vježba) te izražajno čitanje. Tijekom školske godine učitelj prati učenikov napredak u govoru (bogatstvo rječnika, primjenu pravogovornih pravila, govornih vrednota, pravilnu uporabu riječi i izraza, sposobnost prenošenja poruke, sažimanju teksta; učitelj prati učenikov napredak u izražajnom čitanju (poboljšanju tehnike čitanja).

odličan (5)

* čita tečno i izražajno, razvijena sposobnost interpretativnog čitanja
* pravilno izgovara glasove i naglašava riječi
* lako se izražava i ima izrazito bogat rječnik
* pokazuje ustaljenu pravilnost u govornom izražavanju
* vrlo rado priprema govorne vježbe i kvalitetno ih izvodi
* svoju govornu poruku oblikuje potpunom i pravilnom rečenicom
* s lakoćom i vrlo uspješno samostalno priča, prepričava i opisuje
* samostalno i uspješno izlaže o zadanoj temi
* krasnoslovi pjesmu na visokoj razini

vrlo dobar (4)

* spretno se izražava i ima bogat rječnik
* samostalno priča, prepričava i opisuje
* poruku oblikuje pravilno i razumljivo
* doživljaj teksta točno izražava govorom i glumom
* priprema i kvalitetno izvodi govorne vježbe
* čita tečno i izražajno s rijetkim pogreškama

dobar (3)

* ponekad griješi u izgovoru glasova i naglašavanja riječi
* izražava se na prosječnoj razini
* treba raditi na poboljšanju načina i tempa čitanja
* teško nalazi riječi za točno izražavanje vlastitih misli
* priča, prepričava i opisuje uz pomoć učitelja
* djelomično točno izražava tekst
* rjeđe sudjeluje u govornim vježbama
* rijetko pazi na govorne vrednote, upotrebljava nestandardne riječi
* krasnoslovi pjesmu na prosječnoj razini

dovoljan (2)

* često griješi u izgovoru glasova i naglašavanja riječi
* teško se izražava u različitim situacijama
* vrlo oskudan rječnik
* uz pomoć oblikuje govorne poruke
* rijetko sudjeluje u govornim vježbama
* otežano čitanje višesložnih riječi, treba stano poticati na čitanje naglas
* krasnoslovi pjesmu uz potrebnu pomoć

nedovoljan (1)

* netočno i nepravilno izgovara riječi
* teško se izražava i služi se neknjiževnim riječima
* ne sudjeluje u pričanju, prepričavanju i opisivanju
* ne sudjeluje u govornim vježbama
* ne zadovoljava ni tehnika čitanja

5. PISANO JEZIČNO IZRAŽAVANJE

U pisano vrednovanje ulaze školske zadaće (dvije godišnje) te jedan ili više sati pripreme prije pisanja školskih zadaća, pregledavanje bilježnica, samostalni stvaralački pokušaji, sastavci na motivacijskoj razini i domaće zadaće. Elementi vrednovanja: sadržaj (je li usklađen s temom/naslovom, je li izvoran – učenikov, je li zanimljiv i logičan), kompozicija (postoje li jasni razvidni dijelovi, postoji li vremenski uzročno-posljedični slijed), stil (poštivanje zadane tekstualne vrste – problemski članak, prikaz, komentar…, je li u skladu sa sadržajem i namjenom, jesu li izbjegnuti pretrpanost i neprimjerenost izražavanja, postoji li originalnost - izbor riječi, tvorba riječi, stilske figure, poštuje li se rječnička norma – narječja, žargon, standardni jezik), slovnica i pravopis (slovnička i pravopisna ispravnost, primjenjivost naučenih slovničkih i pravopisnih pravila), vanjština teksta (urednost – estetski izgled, rubovi, označeni odjeljci, urednost i čitljivost).

odličan (5)

* pokazuje vrlo visok stupanj usvojenosti pravopisnoga i gramatičkoga gradiva, čitkim rukopisom te zakonitostima organiziranja i oblikovanja različitih vrsta pisanih tekstova
* pismeni sastavci sadržajno razrađeni, točno napisani, kompozicijski utemeljeni, zanimljivi, kreativni, maštoviti
* uspješno piše po diktatu, odgovara na pitanja, samostalno i točno stvara rečenice
* teži usavršavanju svoga pisanoga izraza

vrlo dobar (4)

* visok stupanj usvojenosti pravopisnoga i gramatičkoga gradiva, čitkim rukopisom te oblikovanjem različitih vrsta tekstova
* uspješan je pri pisanju diktata, odgovora i samostalno napisanih rečenica
* piše uredno i čitljivo
* u sastavcima, pogreške su rijetke i uglavnom stilske prirode

dobar (3)

* djelomična usvojenost pravopisne i gramatičke norme te djelomična ovladanost zakonitostima organizacije i oblikovanja različitih vrsta tekstova
* u literarnim pokušajima sklon oponašanju
* sastavci kompozicijski nesređeni, tematski oskudni i kratki
* rječnik je prosječan i ustaljen, a povremeno upotrebljava izraze razgovornog jezika

dovoljan (2)

* čini veće pravopisne, gramatičke i stilske pogreške
* ne poznaje zakonitosti organizacije teksta
* pismeni sastavci su logički nepovezani
* sklon upotrebi ustaljenih fraza i elemenata razgovornog jezika
* rukopis neuredan i povremeno nečitak
* rječnik oskudan i ustaljen
* potrebna je stalna pomoć, prima sugestije, ali ih se ne pridržava

nedovoljan (1)

* siromašnim rječnikom ne može izraziti misli
* nije usvojio ni minimum pravopisnih i gramatičkih pravila
* ortografske norme su ispod razine
* ne poznaje zakonitosti teksta, rečenice nepovezane, ponekad nerazumljive

6. MEDIJSKA KULTURA

Praćenje učenikovih vještina, znanja i prepoznavanja sadržaja na području medijske kulture provodi se putem plakata, praćenja časopisa za učenike (Modra lasta), prezentacija o pročitanome, rasprave i razgovora, osvrta na kino i kazališne predstave.

**odličan (5)**

* u potpunosti usvojio ključne pojmove te ih primjereno i s lakoćom primjenjuje i proširuje vlastitim iskustvom
* ima vrlo razvijene sposobnosti za komunikaciju
* veliko zanimanje i sposobnosti za praćenje dostignuća u medijskoj kulturi
* osobito je aktivan na satima interpretacije filma
* sposoban je kritički prosuditi o filmskom djelu
* samostalno i argumentirano iznosi osobne stavove
* lako i uspješno povezuje sadržaje iz medijske kulture sa sadržajima iz ostalih sastavnica hrvatskoga jezika i drugih predmeta
* samostalno priprema prezentacije i plakate te ih uvjerljivo komentira

vrlo dobar (4)

* usvaja ključne pojmove i primjenjuje ih u novim situacijama
* razvijene su sposobnosti za komunikaciju s medijima
* na poticaj stvara medijske sadržaje
* prati dostignuća u medijima
* povezuje sadržaje unutar medijske kulture (film, kazalište...)
* u skupini priprema prezentacije, plakate...

dobar (3)

* djelomično usvojeni ključni pojmovi, gradivo reproducira, ali ga ne povezuje s osobnim iskustvima
* komunicira s medijima na prosječnoj razini
* na poticaj se uključuje u raspravu i komentare o filmu, kazališnom djelu...
* slabije povezuje stečeno znanje sa sadržajima ostalih sastavnica hrvatskoga jezika
* interes je promjenjiv

dovoljan (2)

* sposobnosti za komunikaciju s medijima slabo su razvijene
* prepoznaje samo elementarne pojmove, gradivo reproducira s poteškoćama u razumijevanju
* otežano povezuje stečena znanja s konkretnim primjerima
* znanje o medijskoj kulturi na početnoj je razini
* interes i aktivnosti su minimalne, ne pokazuje zanimanje za područja medijske kulture
* potreban stalan poticaj jer brzo odustaje

nedovoljan (1)

* nisu razvijene sposobnost ni interes za komunikaciju s medijima
* nisu usvojeni ključni pojmovi
* ni na poticaj i dobru motivaciju ne sudjeluje u nastavi medijske kulture

**ZAKLJUČNA OCJENA**

Zaključna ocjena proizlazi iz svih prethodno navedenih elemenata i ukupne aktivnosti učenika u oba polugodišta. Zaključnom ocjenom učitelj smije nagraditi učenike koji su pokazali veliki napredak u radu.

Dokument na Aktivu učitelja jezične grupe predmeta (30. kolovoza 2018.)

izradile učiteljice hrvatskoga jezika: Antonija Borić, prof.

Jasmina Mandić, prof.

Irena Noth, prof.